钦定古今图书集成/明伦汇编/氏族典/第227卷 > 杨智积
## 钦定古今图书集成/明伦汇编/氏族典/第227卷 > 杨智积

按《隋书蔡王传》：“智积，高祖弟整之子也。整，周明帝时
以太祖军功，赐爵陈留郡公，寻授开府车骑大将军，
从武帝平齐，至并州，力战而死。及高祖受禅，追封蔡
王，谥曰景，以智积袭焉。又封其弟智明为高阳郡公，
智才为开封县公。寻拜智积为开府仪同三司，授同
州刺史，以修谨闻。开皇二十年，征还京第，无他职任”，
阖门自守，非朝觐不出。大业七年，授弘农太守，委政
寮佐，清净自居。及杨元感作乱，军至城下，智积登阵
詈辱之。宇文述等援军至，合击破之。十二年，从驾江
都，寝疾。帝时疏薄骨肉，智积每不自安。及遇患，不呼
医。临终谓所亲曰：“吾今日始知得保首领没于地矣。”
时人哀之。有子道元。